khistorydata/jeongjo-sjw-relations huggingface dataset:
정조 6년
壬寅十月二十日午時。上御誠正閣。右承旨與校正堂上入侍時。校正堂上徐命膺。右承旨李在學。假注書趙衍德。記注官曺喜有金鳳顯。以次進伏訖。上曰。久而見卿矣。御製閣。今已開建乎。命膺曰。業已創建。亦爲丹雘矣。上曰。寶鑑序文。今始構出。而無警句。是可欠矣。卿其觀之也。命膺進覽訖。奏曰。立論著辭。誠合體段。而上述文王武王之德。下撰公劉后稷之業。無一遺漏。摹畫得備。可謂盡善盡美矣。上曰。箋文欲令更撰。卿其聞之乎。命膺曰。昨果得聞於領相矣。上曰。列祖功德。盡著此中。惟當傳之萬世。不可以一時改撰爲嫌矣。命膺曰。聖敎果然矣。上曰。跋文文衡旣已撰出。箋文以原任文衡撰出。亦甚爲好矣。命膺曰。左相今方改撰。而列祖功德。各立條目。事涉如何云矣。上曰。向於景慕宮展拜時。問議大臣。則僉曰未安。故以從好爲之下敎矣。命膺曰。揆以體段。似不當如是撰出矣。上曰。鄭昌聖上來後。俱令完印。歲前欲爲進呈矣。命膺曰。今念後。當上來矣。上曰。公私頒賜件。當至千餘卷乎。命膺曰。各道皆有請刊。必至此數矣。上曰。數日後更爲入來。可也。命退。諸臣以次退出。
정조 6년
壬寅十月二十日申時。上御誠正閣。左承旨與檢校直閣入侍時。檢校直閣徐鼎修。左承旨徐有防。假注書趙衍德。記注官曺喜有金鳳顯。以次進伏訖。上曰。陞補何間設行耶。鼎修曰。姑未知何日定行矣。上曰。李秉模承批後。卽爲出去乎。有防曰。然矣。上曰。明日殿講。大司成必蕫飭儒生。以爲應講。可也。鼎修曰。館學掌色。多有未差。是可悶矣。上曰。卽爲塡差。可也。命退。諸臣以次退出。
정조 6년
行都承旨嚴璹藥院直。左承旨徐有防坐。右承旨李在學坐。左副承旨金宇鎭坐直。右副承旨李世奭坐直。同副承旨李時秀坐。注書趙興鎭仕直李祖承病。假注書趙衍德藥院直。事變假注書李敬行仕。
정조 6년
徐有防啓曰。行大司諫李秉模。引避退待。已至經宿。尙未處置。事甚未安。除在外疏批未下外。大司憲洪良浩。掌令權。竝卽牌招。以爲處置之地。何如。傳曰。允。
정조 6년
傳于李在學曰。政事。當日爲之。
정조 6년
有政。吏批。判書金華鎭進。參判李在協進。參議沈念祖式暇。右副承旨李世奭進。以徐秉德爲獻納。柳詢爲敦寧判官。尹光爲社稷令。李性源爲戶曹判書。學錄單李彙。
정조 6년
兵批。判書徐有隣進。參判沈頤之病。參議鄭宇淳入直進。參知柳誼病。左副承旨金宇鎭進。以宋文載爲同知。金履素爲副摠管。金憙爲僉知。金益彬爲兼司僕將。李恒訥爲忠詡將。張泳爲臨淄僉使。於汀灘權官楊秀挺。副護軍金樂洙。副司果尹尙東。
정조 6년
李世奭。以吏批言啓曰。奉常寺判官徐美修。受由過限未上來。依例改差。何如。傳曰。允。
정조 6년
又以義禁府言啓曰。北靑前府使李德溥。栗浦前權管丁錫亨等拿囚之意。敢啓。傳曰。考律勘放後。草記。
정조 6년
又以義禁府言啓曰。時囚罪人李德溥丁錫亨等。考律勘放後。草記事。命下矣。李德溥段。咸鏡前監司鄭元始狀啓內。北靑府定配罪人金鼎泰。戊子四月逃躱。奴淑寸。戊子八月逃躱。林過春。庚寅十月逃躱。而尙未捕捉。以時存樣。載錄於案中。前後府使到任與朔望點考。以保授主人代點。仍爲掩置不報。罪取考律文。則大明律徒流人逃條有曰。主守及押解人。不覺失囚者。一名杖六十。每一名加一等。大典推斷條有曰。犯私罪杖八十。奪告身三等。犯枉法受贓外。笞杖竝收贖云矣。李德溥。不覺失囚三名。尙未捕捉罪。杖八十收贖。奪告身三等放送。丁錫亨段。傳旨內。身爲守護將。矇不覺察之罪。令該府拿問嚴處。罪取考律文。則大明律不應爲條有曰。凡不應得爲而爲之。事理重者杖八十。大典推斷條有曰。犯私罪杖八十。奪告身三等。犯枉法受贓外。笞杖竝收贖云矣。丁錫亨。杖八十收贖。奪告身三等。放送之意。敢啓。傳曰。知道。如有功議。各減一等。
정조 6년
壬寅十月二十一日辰時。上御涵仁亭。日次儒生殿講入侍時。行都承旨嚴璹。左承旨徐有防。右承旨李在學。左副承旨金宇鎭。右副承旨李世奭。同副承旨李時秀。記事官趙興鎭。假注書趙衍德。記注官曺喜有金鳳顯入就庭。行拜禮訖。以次陞殿。引儀唱試官以下入就位行拜禮。試官右議政金熤。行吏曹判書金華鎭。吏曹參判李在協。大司成徐鼎修。行副司直趙尙鎭。禮曹參議柳義養。刑曹參議柳綱。率儒生。行拜禮訖。以次陞殿。熤曰。日寒猝極。此時聖體。若何。上曰。一樣矣。熤曰。早朝臨殿。不勝悶慮矣。上曰。卿勿過慮也。華鎭曰。本院都提調。以承候次。方來待閤外矣。上曰。都提調入侍事分付。賤臣承命出。與鄭弘淳偕入進伏。弘淳曰。近日聖體。若何。上曰。一樣矣。弘淳曰。日寒如此。再明臨殿。亦甚可悶矣。上曰。當觀勢爲之矣。成均館官員。跪進入門單子。有防讀奏三十四人。仍命開講。賤臣呼申宅權等。以次進講詩傳。講訖。發問文義。收栍訖。命退。至韓允鎭進講。上曰。爾是實才而不能成講。此後必多讀應講。可也。仍命退。上曰。館學掌色。當落點應講。其餘未受點者。先爲退出。可也。有防承命分付。又命開講。賤臣呼尹若烈。進講書傳。有防曰。向日殿講時。掌色應講。亦以註釋成誦。旣有下敎。而今於殿講。不有飭敎。只誦大文。事涉如何矣。上曰。日次應講。欲觀成效。而今於飭敎之下。徒循常例。事之無實。莫此爲甚。此後大司成。各別申飭。可也。鼎修曰。前日應講儒生。盡爲遞改。猝地差出。故皆不得成誦矣。上曰。旣曰儒生。而安有一經未誦者乎。伊後皆以能誦者。差出掌色。以爲押班。可也。仍命撤講。通禮跪告禮畢。試官以下。以次退出。命書榻敎曰。武臣殿講處所。以涵仁亭爲之。又命書傳敎曰。文臣殿講。旣命待下敎。以武臣殿講日同爲之。命退。諸臣以次退出。
정조 6년
行都承旨嚴璹藥院直。左承旨徐有防坐。右承旨李在學坐。左副承旨金宇鎭坐。右副承旨李世奭坐直。同副承旨李時秀坐直。注書趙興鎭仕李祖承病。假注書趙衍德仕直。事變假注書李敬行仕。
정조 6년
傳于徐有防曰。三使留待。
정조 6년
傳于李世奭曰。同副承旨與三使臣入侍。
정조 6년
傳于李在學曰。禮曹堂上推考。
정조 6년
傳于徐有防曰。右承旨與道科試官入侍。
정조 6년
以長興直長李養遠。奉事鄭昌老。濟用副奉事任希默拿處傳旨。傳于李在學曰。分揀。
정조 6년
以戶曹參議鄭志儉牌不進罷職傳旨。傳于李在學曰。只推。
정조 6년
以掌令權牌不進罷職。傳于李時秀曰。只推。
정조 6년
吏曹口傳政事。以洪成浩爲陽城縣監。
정조 6년
以申鴻周拿處傳旨。傳于李時秀曰。分揀。
정조 6년
傳于李時秀曰。當該中官推考。
정조 6년
李時秀啓曰。判尹蔡濟恭。旣有違牌勿爲呼望之命。而門限已迫。屢度催促。尙無動靜。揆以事體。誠極未安。推考。何如。傳曰。朝有牌去來勿爲呼望之命。仍令去就知入。而今已迫昏。迄無動靜。分義所在。萬萬寒心。重臣所謂情勢。予誠莫曉。其何謂也。向來事。事歸烏有。在重臣處義。付之一番滄浪。可也。況予於重臣。昭晳之不足。敦勉。敦勉之不足。又有此門鑰仍留。牌望催促之擧。而重臣則漫若不知。了無聲息。誰謂重臣之識事體也。到今重臣事。大係國綱臣分。以此意。令判尹知悉。去來斯速知入。
정조 6년
傳于李時秀曰。判尹牌去來知入。
정조 6년
李時秀啓曰。判尹蔡濟恭。來到金吾之外。屢度催促。終不承入。命牌事體。至爲嚴重。不容暫留於金吾之外。何以爲之。敢稟。傳曰。知道。命牌之經宿金吾門外。未知前例有無。有難指一下敎。而見今夜色已闌。此時重臣之一向不出。果何所據。更加各別催促。去來知入。
정조 6년
傳于李時秀曰。夜已四鼓。尙無動靜。判尹蔡濟恭。從重推考。
정조 6년
傳于李時秀曰。俄聞本道別遣重臣之言。道科係是盛擧。而唱榜後大同江賜遊。又是遺來舊規云云。卿其圖畫作屛以送事下諭。本府以箕聖古都。有井田遺址。城市民物之殷富。實爲大都會。關防之重。莫勝於是地。先朝屢命方伯圖進云。亦依故事。平壤全圖及道內地圖。各作一屛。亦爲上送政院事。一體下諭于平安監司。
정조 6년
以咸鏡監司徐有寧分等狀啓。傳于金宇鎭曰。以草記拿處
정조 6년
金宇鎭。以備邊司言啓曰。以咸鏡監司徐有寧分等狀啓。有草記稟處之命矣。卽見其狀本。則甲山三水。置之之次。安邊等二十一邑。置之稍實。仍以爲新還上。之次邑。各穀限三分一。稍實邑中咸興洪原利城三邑。豆太限四分一。以精實相當穀。準折代捧。待明秋還作本色。舊還上當捧條一萬七千石中限折半。以精實相當穀。許令代捧。明川以南進捧吏。依近例姑許停止。推奴徵債。無論南北關。一切防寒事。請令廟堂。稟旨分付矣。分等依狀請施行。新舊還代捧事。所請分數。不至過多。竝爲許施。而舊還一依新還例。準折相代。待秋還作事分付。進捧吏停止事。推奴徵債防塞事。亦依狀請施行。何如。傳曰。允。
정조 6년
又以吏曹言啓曰。今日本曹開折坐起時。考見洪忠道褒貶啓本。則木川縣監李德熙。以檢報頗疎爲目。則宜置下考。而置諸中考。致勤點下。殊無嚴明殿最之意。當該道臣。推考警責。木川縣監李德熙。依定式。下考施行。何如。傳曰。允。
정조 6년
金宇鎭。以兵曹言啓曰。依下敎。昌慶宮入直禁軍等處。設粥分饋後。仍爲饋酒之意。敢啓。傳曰。知道。
정조 6년
又以訓鍊都監言啓曰。依下敎。字內宮墻把守將卒及集賢門入直將卒等處。設粥分饋後。仍爲饋酒之意。敢啓。傳曰。知道。
정조 6년
又以禁衛營言啓曰。依下敎。字內宮墻把守將卒及建陽貳極兩門把守將卒等處。設粥分饋後。仍爲饋酒之意。敢啓。傳曰。知道。
정조 6년
校理李喆模箚曰。伏以。大司諫李秉模。以臣於淸朝耳目之任。夫豈有一日冒據之望。而祗緣感激恩造。他不暇顧。章皇出肅。冞增恧蹙。卽伏見備忘下者。以課試試官事。內閣至煩微稟。責敎繼以截嚴。昏謬之罪。臣實自知。問備之罰。亦出薄勘。惶霣之極。靡所容措。臣何敢一刻晏然於臺次乎。請命遞斥臣職。引嫌而退。有違閣規。雖甚做錯。旣係試事。非關臺職。請大司諫李秉模出仕。取進止。省箚具悉。處置事依啓。
정조 6년
壬寅十月二十二日巳時。上御誠正閣。左承旨入侍時。左承旨徐有防。記事官趙興鎭。記注官金鳳顯。別兼春秋鄭東浚。以次進伏訖。上曰。今日之不爲樂作。豈成事體乎。再昨年。承旨爲禮房。而左相爲禮判時。適値齋日。而入稟用樂。予尙記有之矣。其時亦考見前例而爲之者。今曰無可㨿云者。該房該堂。未及審察而然矣。有防曰。聖敎至當矣。臣果於伊時入稟。樂作擧行矣。上曰。不過數年前事。而如是曚昧。各司事甚可悶矣。此後各別申飭。命退。承史以次退出。
정조 6년
行都承旨嚴璹藥院進。左承旨徐有防坐。右承旨李在學坐。左副承旨金宇鎭坐。右副承旨李世奭坐直。同副承旨李時秀坐直。注書趙興鎭藥院直李祖承病。假注書趙衍德仕直。事變假注書李敬行仕。
정조 6년
以專經武臣不通人李元謙等禁推傳旨。傳于李時秀曰。其中多有新進人。如欲區別。不無班駁之歎。今番特爲分揀。
정조 6년
以專經文臣不通人金熙采等禁推傳旨。傳于李時秀曰。武講不栍人。旣已分揀。文豈可異同。今番分揀。
정조 6년
李時秀啓曰。事體不當如是。判尹蔡濟恭處。其委折問啓事。命下矣。問于判尹蔡濟恭。則以爲。臣以天地之窮人。荷聖明之俯憐。新除實出夢外。恩敎屢煩由中。此非戮廢之蹤所可得者。而至於面諭之命。尤切感泣。召牌自天。禁門留鑰。而顧臣區區株守。終不能變改。息偃在床。慢不趨命。此豈臣全不識分義道理而然哉。中夜悲泣。目不交睫。卽者問啓有命。尤不勝惶悚隕越之至。念臣向來所遭。聖上旣燭。其事歸烏有。昭晳備至。更無餘蘊。臣亦當付之命厄而已。今不必以此引義。以爲自廢之圖。而第念向來大僚公議。以臣之不畏白簡。冒膺中權。聲罪甚嚴。此實大僚愛人以德之意。至今追思。悔恨交中。今何可恬不知懲。更復束帶。以壞士夫廉隅乎。百爾思量。唯有死耳。咫尺禁扃。精爽飛越。俯仰窮壤。不知所達云矣。敢啓。傳曰。知道。觀此問啓。始知重臣所執之如許。向來大臣之筵奏。必無他意。重臣豈可以此。深引到今。問諸大臣。大臣亦當以重臣之處義爲過。重以此意。令重臣知悉。仍令卽爲入侍。命牌之無去來。已至兩日。重臣亦豈可創行無例之事。不念國體之虧損。政院各別催促。
정조 6년
傳于徐有防曰。重臣旣以許解本任。則當卽登筵爲言。其在一伸廉隅之道。不可不體諒。知中樞府事蔡濟恭兼帶京兆之任。今姑許遞。今則夜色向闌。闕門仍留。使之卽爲入侍。
정조 6년
傳于李世奭曰。重臣猶復引義。何如是過當耶。本職若命許遞。使之入侍。則可以進身乎。以此意問于判尹以啓。
정조 6년
傳于金宇鎭曰。知中樞府事蔡濟恭入侍。
정조 6년
以平安監司徐浩修。罪人安景濂黑山島移配事狀啓。傳于李時秀曰。該曹擧行。極爲駭然。使之査實草記。
정조 6년
李在學。以司饔院官員。以監膳提調意啓曰。漁父貢人等連日呼訴內。卽今冬節已屆。魚族隱入。設網屢日。終未捉得。闕供生事。迫在朝夕云。每年如此之時。以他可合之魚及活鷄。例有參半代封之規。莫重御供。自下不敢擅便。惶恐敢啓。傳曰。代捧。
정조 6년
又以義禁府言啓曰。宣傳官崔命健拿囚之意。敢啓。傳曰。捧供以聞。
정조 6년
又以刑曹言啓曰。罪人文載成。遠地勿限年定配。令該道監司。待用刑。嚴刑懲勵後狀聞事。命下矣。依傳敎。罪人文載成。慶尙道機張縣。勿限年定配。卽爲押送。而待用刑時。各別嚴刑懲勵後狀聞事。發關分付于該道道臣之意。敢啓。傳曰。知道。
정조 6년
壬寅十月二十三日辰時。上御涵仁亭。專經文臣武臣殿講入侍時。行都承旨嚴璹。左承旨徐有防。右承旨李在學。左副承旨金宇鎭。右副承旨李世奭。同副承旨李時秀。記事官趙興鎭。假注書趙衍德。記注官曺喜有金鳳顯入就庭。行四拜禮訖。以次陞殿。引儀唱文武試官以下入就庭行四拜禮。文試官行判中樞府事李徽之。行禮曹判書鄭尙淳。兵曹參判沈頤之。禮曹參議柳義養。行副司直趙尙鎭金履禧。刑曹參議柳綱。率文臣。入就東庭。行判中樞府事鄭弘淳。兵曹判書徐有隣。行副司直李柱國。兵曹參議柳誼。行副護軍李文德。副司果洪仁浩嚴思憲。率武臣。入就西庭。行四拜禮訖。以次陞殿。弘淳等曰。日間聖體。若何。上曰。一樣矣。弘淳曰。日寒稍緊。差久臨殿。恐致損節矣。上曰。卿勿慮焉。上曰。文臣當先開講。武臣試官。姑爲先退。可也。弘淳等承命退出。仍命開講。賤臣呼金熙采等。以次進講講訖。發問文義。收栍訖。命退。至金星甲進講。上曰。此文臣。爲完慶科乎。宇鎭曰。然矣。講訖。命退。文臣講訖。上曰。文臣試官先爲退出。可也。徽之等以次退出。有防曰。昨年十月殿講居首儒生崔鳳五賞格傳旨尙未下。何以爲之乎。命書傳敎曰。日次儒生賞格。依例捧傳旨。上曰。武臣試官入來事分付。賤臣承命出。與鄭弘淳等偕入進伏。仍命開講。賤臣呼李元謙等。以次進講講訖。發問文義。收栍訖。命退。弘淳曰。告栍之際。有不審之失。當該注書推考。何如。上曰。依爲之。出擧條上曰。呼名之際。事多不審。亦可怪矣。命書榻敎曰。當該注書。推考。至李弼培進講。上曰。善講矣。弘淳曰。然矣。上曰。此武臣在前。亦屢次居首矣。宇鎭曰。間三次居首矣。講訖。命退。上曰。判尹尙不承牌乎。世奭曰。判尹蔡濟恭。特敎申飭之下。懸牌經宿。尙無動靜。事體所在。誠極未安。推考警責。何如。上曰。依爲之。更加各別催促。可也。出擧條通禮跪告禮畢。諸臣以次退出。
정조 6년
壬寅十月二十三日初更三點。上御誠正閣。右副承旨與知中樞府事入侍時。行知中樞府事蔡濟恭。右副承旨李世奭。假注書趙衍德。記注官曺喜有金鳳顯。以次進伏訖。上曰。今見卿誠可幸矣。濟恭曰。臣今着此服色。復登文陛。實是此生未料。而今雖退塡丘壑。更無所恨矣。上曰。卿有何疾𧏮。行步若是躝跚乎。濟恭曰。賤疾近益沈痼。終年閉戶。不作行步。故如是甚艱矣。上曰。向來所遭。尙用驚訝。卿或見忤於世。而致此狼狽耶。欲求其說。莫曉其端。往在歲初。委以中權。非徒無益而又害之。伊時事。不可以官職去就。有所論斷。卿之心事。予已稔知。自顧無怍。容何過引。向者李判府事延恩門所奏。旣曰本事烏有。又於大臣箚批。亦以烏有賜答。論其本事。卿豈有一毫疑似耶。當初大臣。誤聽浮行之說。率爾筵奏。揆諸事面。大臣有言。與臺臣差重。事極不幸。予所慨惜者。非獨爲卿。憂其世道也。前後下敎。洞悉無餘者。欲全世道也。欲保世臣也。卿今登席。靜聽敷敎。以悉予勤懇之意也。濟恭曰。自剄北闕下。古亦有之。臣不能刎頸以自明。常抱無窮之痛矣。何幸復登前席。連承恩敎。俯仰穹壤。有涕無從。第臣之本事。日月在上。俯燭無餘矣。臣於嚴隄防一事。看作己任。人或有語到此等事。必嚴辭斥之。斷斷此心。在廷臣僚。庶或知之。今玆千萬夢外。遭此罔極之言。臣之知舊中。或以謂平日操守。專尙嚴之一字。而反被自犯之目。莫知其故云矣。上曰。何許人有此說話乎。濟恭曰。筵席之間。有難仰對矣。上曰。向者李顯永處分傳敎。亦有云云。湊合其說。若是驅人。誠極非矣。卿向在明德洞時。事機將迫。而予果緩之矣。今於意外。又以此作爲罪案。人心世道。誠可悶矣。濟恭曰。今此人言。實是天理外事。臣左右思量。只切痛迫矣。上曰。卿雖位躋重臣。跡同羈旅。故人易輕加。此亦由予之故耳。濟恭曰。臣賦性太過。若有聞言。全不顧忌。對人輒言。以是之故。鋒鏑叢身。搆捏至此。此若非臣自取之事矣。上曰。向在己亥九月。卿之禍色。亦迫在朝夕。伊時事。卿果記得否。前後得生。惟天在耳。顧念世道。吁亦怕矣。濟恭曰。福過災生。古人所戒。臣於兩朝。偏蒙恩造。得至此位。故人皆冒嫉。輒驅死地。臣之所恨者。精誠莫暴。尙在䵝䵢。耿耿丹心。庶或俯燭。以臣地處言之。墻壁無依。所恃者惟天也。上曰。李判府事向時所奏。寧有機關而然乎。濟恭曰。臣與李判府事。素所親好。曾在實錄廳。與之同處。有事輒議。少無嫌介矣。上曰。判府事今旣呈箚之後。在卿似無致嫌矣。濟恭曰。然矣。前後筵敎及延恩門所奏。臣全未得聞。徒切訟愆而已。今承下敎。始悉知之耳。伏念。臣本無寸能。徒霑聖渥。屢陷死地。連置生路。如此恩造。雖古明君。無以加矣。且念臣自是世祿之家。而臣祖兄弟。受知於肅廟。前後揚歷。罔非聖恩。伊時朝象。亦有一番進退之幾。而至於臣家。初無一言提及者矣。今至臣身。不忠不孝。遭此罔極之言。晝夜所恨者。不死數年前。得此惡名耳。第獲有今日。專由聖恩。雖延及子孫。何以報萬一者哉。昨今恩敎屢降。義當出膺。而恐傷廉防。累違召命。實不勝萬萬惶恧。伏願聖上。亟賜體諒。以許遞改。則仍留輦轂之下。歲時名節。當參起居之班。是臣區區之望矣。上曰。卿之所奏。太涉過矣。然其禮使之道。宜有一伸廉隅。今雖許遞。豈無更除之日乎。濟恭曰。聖敎至此。自今以後。退伏畎畝。可終天年。不勝幸甚矣。上曰。趙㻐之遭此人言。是何故也。濟恭曰。此重臣與臣爲同庚。而素所親熟矣。向在實錄廳。處在一房。坐臥飮食。與之周旋。便成三十年親知矣。今此人言。特由與臣相親之故矣。上曰。序文今始撰成。是可幸矣。濟恭曰。列朝未遑之典。至今日始成。不勝萬幸矣。上曰。向者權晤。欲盡殺一邊之人。是何故也。聞是卿之知舊。而如是誣告者。誠極痛駭矣。至於泓賊一句語。卽是不共戴天之讎。親訊之後。卽捧結案。以施邦憲。在卿便是同根生。而作此擧措。是何事也。濟恭曰。晤賊六寸兄邵。欲殺臣。至有投書之變。而末抄見捉。若非先大王日月之明。臣何以得生乎。今又晤賊。便欲殺臣。至有此擧。臣亦莫知其故矣。上曰。卿亦見忤於泓徵乎。濟恭曰。此賊名雖南人。處身則惟利是趨。無所不爲。若非聖明之俯燭。必多冤死之人矣。上曰。目今世道人心。若是危怖。誠可悶矣。濟恭曰。風波之餘。憂畏必至。臣則豈但憂畏而已。積毁之餘。必致顚沛。伏願亟賜體諒焉。上曰。卿與卑位宰相有異。凡於國事。惟力可及。則必着念爲之也。濟恭曰。恩造所感。敢不圖報。謹當如敎矣。上曰。見今主勢日孤。人才眇然。至於百執事。躬自當之。予亦奈何。卿其收拾餘力。以副一世之責。可也。濟恭曰。君臣責難。自古盛事。如有一分可堪。則必當仰體至意矣。上曰。卿家又出方伯。是可幸矣。濟恭曰。聖恩偏及臣家。不勝惶感矣。上曰。東伯之才猷吏治。果何如。濟恭曰。誠有長者風。而若知非理。必不爲之矣。上曰。此承宣。亦謹厚之人矣。濟恭曰。聖敎誠然。雖當末世。可保其天矣。上曰。李益運。以卿之故。尙此撕捱。是可悶矣。濟恭曰。向時傳敎中云云。誠至當矣。上曰。卿之知舊中。有誰可合宰列者乎。濟恭曰。雖或有些少料量者。實難薦對矣。上曰。向來兪恒柱事。卽是情例外事。人心之若是謀陷。誠可痛矣。濟恭曰。若非聖明之俯燭。幾乎汙衊無餘矣。上曰。今已夜深。從後更對。可也。命退。諸臣以次退出。
정조 6년
行都承旨嚴璹藥院直。左承旨徐有防坐直。右承旨李在學坐。左副承旨金宇鎭病。右副承旨李世奭坐。同副承旨李時秀坐直。注書趙興鎭藥院直李祖承病。假注書趙衍德仕直。事變假注書崔雲翰仕。
정조 6년
以禁御兩營下番軍兵賞試才不得擧行事單子。傳于李時秀曰。賞試射。依例設行。
정조 6년
傳于李時秀曰。九月初七日。入直鄕軍有捧擧案試射放之命。而新舊番交替在卽。不可遲待親試時。明日賞試射時。以擧案規矩。別爲試取。一中以上。修正試記入啓事分付禁御兩營。
정조 6년
傳于徐有防曰。童蒙敎官率童蒙入侍。
정조 6년
事變假注書望。李敬行改差。代以金龍俔爲事變假注書。
정조 6년
事變假注書望。金龍俔出六。代以尹昌履爲事變假注書。
정조 6년
事變假注書望。尹昌履出六。代以金禧獜爲事變假注書。
정조 6년
事變假注書望。金禧獜出六。代以崔雲翰爲事變假注書。
정조 6년
吏曹口傳政事。以金龍俔爲典籍。
정조 6년
李時秀啓曰。明日次對。憲府無進參之員。除在外疏批未下外。掌令權。待開門牌招。何如。傳曰。允。
정조 6년
傳于李時秀曰。凍獄滯囚。不可不念。捕廳在囚罪人中奴旕乭。越墻之罪。雖係一律。情有可矜。亦無疑端。減死移刑曹。遠地定配。黃點奉。非渠之罪。卽羅卒不謹看守之致。放送。韓尙得。罪則罔赦。律無可據。最遠𨠶島定配。待用刑。令該道監司。嚴刑三次。楊昌壽之謀害官長。自有當律。移送刑曹。今日內使之草記勘律。干連人中李祉基之造謀。趙榮溥之奪銀。設心用謀。殆有甚於昌壽。竝令刑曹定配。趙澤溥李德新李元光。亦令刑曹考律。分等酌決後。草記。其餘重囚罪名單抄。明日次對時稟處。
정조 6년
以慶尙監司趙時俊狀啓。十一月令薦新及朔膳進上生靑魚。日氣溫暖。限內不得封進。惶恐待罪事。傳于李時秀曰。勿待罪事。回諭。
정조 6년
徐有防。以弘文館言啓曰。本館上番校理李喆模。以禁衛營從事官。今日價布捧上坐起時。晝仕出去之意。敢啓。傳曰。知道。近來禁御兩營軍色郞官。凡於坐起。輒諉武郞。已往雖不追勘。前後飭敎。果如何。則焉敢若此。此後各別惕乏。御營亦以此意。令政院嚴飭後。當時時考察。如有餉郞無端代行之時。則軍色郞官。當從重決棍汰去。餉郞一體處分。竝以此意嚴飭。
정조 6년
李時秀。以御營廳言啓曰。九月初七日。入直鄕軍有捧擧案試射放之命。而新舊番交替在卽。不可遲待親試時。明日賞試射時。以擧案規矩。別爲試取。一中以上。修正試記入啓事分付禁御兩營事。命下。而本廳元無內入直鄕軍。故再明日下番軍兵賞試才時。別試射一款。不得擧行之意。敢啓。傳曰。知道。
정조 6년
李時秀。以刑曹言啓曰。該曹擧行。極爲駭然。使之査實草記事。命下矣。罪人安景濂移配草記。前判書鄭好仁。今九月二十八日入啓。而及臣今十月初五日待罪本曹後。本月十一日。承政院待令本曹書吏。書送允下傳敎。故卽爲行會。而今因傳敎。査實其委折。則待令書吏金繼朴招內。汨沒使役。罪人安景濂移配草記批答錯漏。未卽謄送。而雖有本曹之連日搜問。認以爲姑未啓下。以此通及矣。至于今月十一日。始乃考閱啓下草記軸。則去月二十九日。果已允下。故驚遑謄送。其遲滯之罪。萬死無惜云。執吏書吏尹學洙招來。文書紛踏之際。今此罪人安景濂移配關文中。年月十月之十字。誤書以九字。其所昏迷不審之罪。萬死無惜云。金繼朴。身爲待令書吏。莫重草記批答。趁不書送。十餘日遲滯。萬萬痛駭。尹學洙。亦以執吏書吏。關文誤書。誠爲駭然。竝爲除汰嚴囚。待用刑。從重科罪。臣亦有矇未覺察之失。惶恐待罪之意。敢啓。傳曰。卿則勿待罪。下吏待用刑懲治次。姑爲分揀。
정조 6년
又以左邊捕盜廳言啓曰。傳敎內。凍獄滯囚。不可不念。捕廳在囚罪人中奴旕乭。越墻之罪。雖係一律。情有可矜。亦無疑端。減死移刑曹。遠地定配黃點奉。非渠之罪。卽羅卒不謹看守之致。放送。韓尙得。罪則罔赦。律無可據。最遠絶島定配。待用刑。令該道監司。嚴刑三次事。命下矣。罪人奴旕乭韓尙得。移送刑曹。罪人黃點奉。放送之意。敢啓。傳曰。知道。
정조 6년
又以右邊捕盜廳言啓曰。傳敎內。凍獄滯囚。不可不念。捕廳在囚罪人中楊昌壽之謀害官長。自有當律。移送刑曹。今日內使之草記勘律。干連人中李祉基之造謀。趙榮溥之奪銀。設心用謀。殆有甚於昌壽。竝令刑曹定配。趙澤溥李德新李元光。亦令刑曹考律。分等酌決後。草記事。命下矣。罪人楊昌壽趙榮溥趙澤溥李德新李元光等。竝移送刑曹之意。敢啓。傳曰。知道。
정조 6년
又以刑曹言啓曰。捕廳在囚罪人中奴旕乭。減死遠地定配。韓尙得。最遠地絶島定配。待用刑。令該道監司。嚴刑三次。楊昌壽。今日內使之草記勘律。李祉基趙榮溥。竝令刑曹定配。趙澤溥李德新李元光。亦令刑曹考律。分等酌決後。草記事。命下矣。依傳敎。罪人奴旕乭。咸鏡道鏡城府。減死遠地定配。韓尙得。全羅道濟州牧定配。而待用刑時。令該道臣。各別嚴刑三次。李祉基。慶尙道昆陽郡。趙榮溥。全羅道海南縣。竝定配所發配。楊昌壽趙澤溥李德新李元光等罪狀。詳閱捕廳推案。取考律文。則大明律謀殺制使及本管長官條有曰。若吏卒謀殺本部五品以上長官。已行者杖一百流二千里。已傷者絞。已殺者皆斬。楊昌壽之謀害官長。設計已行。元無當律。以謀殺已行。杖一百流二千里旁照施行。慶尙道泗川縣定配。李祉基趙榮溥。以䝱奪銀子之罪。旣已因特敎定配。而趙澤溥李德新李元光等。乃是同謀分用者。則論其罪犯。難免隨從之律。名例云。隨從者減一等。趙澤溥等三人。以隨從減一等。各杖一百徒三年照律。趙澤溥原春道江陵縣。李德新洪忠道黃澗縣。李元光黃海道長淵縣。竝定配所。卽爲押送。而杖則令各該道臣。待用刑。依法決杖後。竝卽狀聞事。發關分付之意。敢啓。傳曰。知道。
정조 6년
壬寅十月二十四日巳時。上御誠正閣。左承旨右承旨同副承旨檢校直閣童蒙敎官同爲入侍時。檢校直閣徐鼎修。左承旨徐有防。右承旨李在學。同副承旨李時秀。記事官趙興鎭。假注書趙衍德。記注官金鳳顯。別兼春秋鄭東浚。以次進伏訖。上曰。平安道道科試官入侍事分付。賤臣承命出。與鄭昌聖偕入進伏。上曰。卿亦爲童蒙試官。可也。仍命敎官。率童蒙入侍。賤臣承命出。與羅烈李英裕鄭東敎偕入進伏。上曰。訓下各爲幾人乎。烈曰。臣之訓下。只爲十三人矣。英裕曰。臣之訓下。爲九人矣。東敎曰。臣之訓下。亦爲十三人矣。仍命開講。成豹乭等。以次進講所讀冊子。至英裕訓下進講。上曰。敎官若能勸課。寧有是也。仍命書榻敎曰。敎官李英裕推考。至東敎訓下進講。上謂李敬倫子曰。爾父經年在外。今有欲見之心乎。對曰。然矣。上曰。卽爲內遷事分付該曹。可也。講訖。命童蒙各就座。仍賜盤果。又命懷果。上曰。戶工曹郞廳。紙筆墨多數持來事分付。賤臣承命出傳。上曰。純通。紙五卷筆五枝墨五笏。通。紙四卷筆四枝墨四笏。略。紙三卷筆三枝墨三笏。粗。紙二卷筆二枝墨二笏賜給。未入格童蒙。亦賜筆墨。可也。仍命殿前頒賜。童蒙輩以次跪受訖。上曰。道科試官。以春塘臺入侍。可也。命書傳敎曰。明日次對。依例來會。命退。諸臣以次退出。
정조 6년
壬寅十月二十四日巳時。上御誠正閣。左承旨入侍時。左承旨徐有防。記事官趙興鎭。記注官曺喜有金鳳顯。以次進伏訖。上曰。童蒙敎官卒訓兒。皆來待耶。有防曰。姑未待令矣。上曰。平安道出身之數。爲幾許耶。有防曰。幷武科壯元合爲八人矣。上曰。少後當招見於春塘臺。皆往待於通化門事分付。仍令三軍門。每一員各三絃一牌式。待令於通化門事分付。命退。承史以次退出。
정조 6년
壬寅十月二十四日午時。上御春塘臺。平安道道科新恩入侍時。左承旨徐有防。右承旨李在學。同副承旨李時秀。記事官趙興鎭。假注書趙衍德。記注官金鳳顯。別兼春秋鄭東浚。平安道道科試官鄭昌聖。兵曹判書徐有隣。訓鍊大將具善復。御營大將李柱國。檢校直閣徐鼎修。原任直提學沈念祖。以次進伏訖。上曰。文武新恩入來時。張各軍門風樂。分東西路。進詣臺上事分付。賤臣承命出傳。上曰。文武壯元。亦爲賜蓋事分付。賤臣承命出傳。上曰。新恩謝恩時。奏掌樂院禮樂引儀。仍唱拜禮。可也。文壯元趙夢鶠。武壯元崔鎭一等。分東西路。以次進來。上曰。閣臣呼文臣新來。兵判將臣。呼武臣新來。可也。鼎修等呼趙夢鶠等。有隣等呼崔鎭一等。灑墨畫面。仍進退三匝訖。上曰。新恩以次陞階。夢鶠鎭一等。分東西階進前。上謂夢鶠曰。爾居何邑乎。夢鶠曰。居在定州矣。上曰。爾之賦工。爲幾首乎。夢鶠曰。幾至五百首矣。命誦科作數句訖。尹昌履進前。上曰。爾居何邑乎。昌履曰。居在平壤矣。上曰。爾之賦工。爲幾何乎。昌履曰。至三千首矣。命誦科作數句訖。金禧獜進前。上曰。爾居何邑乎。禧獜曰。居在朔州矣。善復曰。此文臣家。人稱五世同居矣。上曰。聞甚可嘉矣。年今幾何。禧獜曰。五十矣。命誦科作數句訖。金龍俔進前。上曰。爾居何邑乎。龍俔曰。居在寧邊矣。上曰。年今幾何。龍俔曰。五十三矣。上曰。工於賦。爲幾首乎。龍俔曰。爲數千矣。命誦科作數句訖。上曰。此文臣誦聲甚佳。更令進退。仍誦詩篇。可也。龍俔讀奏一首詩訖。金德老承膺祚任希鐸等。以次進前。上下詢年紀。仍講科作訖。崔鎭一進前。上曰。爾之武技。何如。鎭一曰。鐵箭能射百七十餘步矣。竝命降復位。引儀唱四拜禮。夢鶠等行拜禮訖。仍命宣醞。夢鶠等以次拜受訖。又命宣飯。命書傳敎曰。道科文臣榜召見。蓋出於慰悅遠人之意。文壯元趙夢鶠。武壯元崔鎭一。隨窠遷轉調用。武壯元。仍令兵曹調用。文擧人尹昌履。本道考券。旣已居魁。聞渠賦工。亦過數千云。金龍俔。年過五十。不但自可陞六。況渠奏對。極其純謹。金禧獜。年亦過五十。竝陞六。未陞六五人。自今日堂后假官。次次待窠擬入。又命書榻敎曰。新及第金龍俔陞六。口傳擧行。上曰。金龍俔。仍卽轉付郞署。以兼春秋。先爲入侍事分付。賤臣承命出傳。上曰。文武新恩。當由集春門。進謁聖廟。本館先爲擧行事分付。謁聖後。自香橋前。仍乘司僕馬。張樂出去事。亦爲分付。賤臣承命出傳。命賜樂出送集春門訖。命退。諸臣以次退出。
정조 6년
壬寅十月二十四日申時。上御誠正閣。同副承旨原春監司入侍時。原春監司蔡弘履。同副承旨李時秀。假注書趙衍德。記注官曺喜有金鳳顯。以次進伏訖。上曰。卿今遠離。心甚可悵。而在卿榮養。亦可幸矣。第方伯。亦是初叨之職。必着念善爲也。弘履曰。臣以匪才。猥叨藩任。實不勝惶悶矣。上曰。卿今將往乎。弘履曰。然矣。上曰。卿之族叔。昨果召見。而謂以住接城中矣。卿其見之乎。弘履曰。今日暫得相見。而有難入處城中矣。上曰。判尹之言。亦涉過矣。卿其將老。好往以盡旬宣之責。可也。命先退。命書傳敎曰。江華府囚推罪人孫甲壽。旣非故犯。宜有原恕。罪人金寬彩。眞殿橫案之偸葬。罪固至重。而其兄其弟。旣以病廢之人。已經酌放。獨於渠。斷以首犯。殊非審獄之意。兩囚竝令留守。參酌決放後狀聞。命退。諸臣以次退出。
정조 6년
壬寅十月二十四日酉時。上御誠正閣。左承旨入侍左。承旨徐有防。記事官趙興鎭。記注官曺喜有金鳳顯。以次進伏訖。上曰。曺司衛將。果發牌分付乎。有防曰。卽爲分付。而亦又依傳敎分付兵曹。使之査實。明日稟處矣。上曰。衛軍之弊。比又忒甚。不可不一番査實善處矣。有防曰。衛軍俱是無根着之人。而書員亦如此。故決不可近處於丹鳳門外矣。上曰。今日新恩。於渠可謂好事矣。有防曰。奚特渠輩之一時好事。遐方之人。蒙此曠絶之恩。一道必當聳感矣。上曰。金龍俔則容貌頗好。又善讀誦。此等人移除郞署。以爲聳動之方矣。有防曰。俄以傳敎分付於銓曹。以爲待窠擧行矣。上曰。事變注書仕進乎。賤臣曰。俄已仕進矣。上曰。渠亦大樂矣。有防曰。聞注書言。感激歡欣。不知所爲云矣。上曰。明當遞去乎。有防曰。前例然矣。上曰。須令一日仕進而後遞改。次次擬入。可也。上曰。童蒙俱是無等。而鄭東敎訓下。皆是仕宦家子弟。故奏對頗能了了矣。此兒輩幾何而爲翰注。又幾何而爲公卿乎。可謂小朝廷矣。有防曰。然矣。上曰。李敬倫。外除亦已久。而其子適入侍。故命內移。事亦不偶矣。有防曰。幾近瓜月。而聞有老母。情理甚悶迫矣。因其子而特蒙內移之命。渠家必當感泣矣。命退。承史以次退出。
정조 6년
行都承旨嚴璹藥院直。左承旨徐有防坐。右承旨李在學坐直。左副承旨金宇鎭病。右副承旨李世奭坐。同副承旨李時秀坐直。注書趙興鎭仕李祖承病。假注書趙衍德仕直。事變假注書崔雲翰仕。
정조 6년
傳于徐有防曰。領府事與監印堂上。次對同爲入侍事。遣史官傳諭。
정조 6년
傳于李世奭曰。有下敎事。戶判次對同爲入侍。
정조 6년
有政。吏批。行判書金華鎭。參判李在協進。參議沈念祖監印廳進。右承旨李在學進。以鄭昌聖爲判尹。茂林君塘爲司饔提調。韓世裕爲刑曹佐郞。林道浩爲奉常判官。尹得愚爲監察。徐邁修爲廣興主簿。承文著作單南必錫。正字單池德斌。
정조 6년
兵批。判書徐有隣病。參判沈頤之進。參議鄭宇淳病。參知柳誼病。同副承旨李時秀進。副護軍趙圭鎭。副司直李敬倫鄭景淳。副司果金禧麟尹昌履。
정조 6년
傳于李在學曰。監印堂上入侍。
정조 6년
下備忘記曰。原春監司蔡弘履下直。長弓一張。長箭一部。片箭一部。筒兒一箇賜給。
정조 6년
事變假注書望。崔雲翰有頉。代以承膺祖爲事變假注書。
정조 6년
傳于李時秀曰。摠裁大臣與監印堂上入侍時。原任大臣亦爲入侍事。明朝遣史官傳諭。
정조 6년
李時秀。以兵曹言啓曰。平安道道科文武新恩十人回還時。盤纒量宜題給事。命下矣。文科九人。武科一人。盤纒錢各十兩題給之意。敢啓。傳曰。知道。
정조 6년
又以訓鍊都監言啓曰。今十月二十六日禁衛營軍兵試射時。貳極門建陽門銅龍門把守軍。依前以入直訓鍊都監砲手替把事。自該營單子啓下矣。在前如此之時。以弘化門入直軍二十名除出。替代守營矣。今則各處分把。與前有異。弘化門軍三十名。金虎門軍二十名。待標信除出。把摠權邁。哨官鄭勗世。旗牌官張光郁率領。與禁衛營將官軍兵。替代分把。而畢試後。還爲替代之意。敢啓。傳曰。知道。
정조 6년
又以左右捕盜廳言啓曰。依下敎。罪人心白心約心奭復徵美得文鉉涵徵壽孫永孫必孫等。幷移送刑曹之意。敢啓。傳曰。知道。
정조 6년
壬寅十月二十五日午時。上御觀物軒。禮房承旨入侍時。禮房承旨徐有防。記事官趙興鎭。兼春秋金鳳顯。別兼春秋鄭東浚。以次進伏訖。上曰。政官已入來乎。有防曰。判書在闕中。故已承牌。而參判參議牌去來。姑未聞知矣。上曰。科擧擇日。未知在於何日。而更思之。初試若設行於臘初。則殿試似當與歲時不遠。此甚掣肘。俄者擧條批答。以來月晦間改書事。爾其分付於廳注書。可也。有防曰。聖敎至當矣。今則似無拘礙之端矣。上曰。兵判出去乎。有防曰。姑未出去矣。上曰。衛將所。當定何處云乎。有防曰。姑無定處。故方商確。而未及定矣。上曰。俄聞兵判言。衛軍中有逆範庶孽云。極爲驚惋。大抵衛軍。俱是無根着無來歷之人。而豈意此等凶逆之孽。渾置於禁中乎。有防曰。臣亦因臣兄聞之。萬萬驚惋凜然。衛軍本來如此。故今番兵曹之差備。藥房軍之使之極擇自立。誠善爲之事矣。此漢。臣兄卽爲移法司。使之絶遠處永配矣。上曰。昨日該房事。極爲疎率矣。問備安得免乎。有防曰。聖敎至當矣。命退。承史以次退出。
정조 6년
壬寅十月二十五日申時。上御誠正閣。監印堂上入侍時。戶曹判書李性源。同副承旨李時秀。假注書趙衍德。記注官曺喜有金鳳顯。以次進伏訖。上曰。寶鑑進呈時彩轝。足可備數乎。性源曰。彩轝雖不足。而要轝尙有餘數矣。上曰。然則太廟用要轝。亦似無妨矣。性源曰。聖敎誠好矣。上曰。寶鑑今方粧䌙乎。性源曰。自明日欲爲始役矣。上曰。慶科今旣卜日。擧子輩想必爲好矣。性源曰。臣果聞之。擧皆欣悅矣。上曰。卿盡經六曹判書乎。性源曰。禮工曹。姑未得除矣。上曰。居銓幾月而見遞乎。性源曰。恰滿四朔。始得恩遞矣。上曰。左副承旨明日出牌事分付。命退。諸臣以次退出。
정조 6년
行都承旨嚴璹藥院進。左承旨徐有防坐。右承旨李在學坐。左副承旨金宇鎭坐。右副承旨李世奭坐直。同副承旨李時秀坐直。注書趙興鎭病李祖承病。假注書趙衍德仕直。事變假注書崔雲翰仕。
정조 6년
李時秀啓曰。御營大將李柱國。以新舊軍兵點考賞試才事。今方洗馬坪出去矣。兼帶左邊捕盜大將命召及大將牌傳令牌。來請還納。何以爲之。敢稟。傳曰。仍佩往來。
정조 6년
又啓曰。摠裁大臣領府事金尙喆。監印堂上戶曹判書李性源。漢城判尹鄭昌聖。吏曹參議沈念祖。依下敎。來待矣。傳曰。入侍。
정조 6년
又啓曰。領議政徐命善。判府事鄭弘淳李徽之。領敦寧洪樂性。左議政李福源。右議政金熤。依下敎。來待矣。傳曰。入侍。
정조 6년
又啓曰。兵曹判書徐有隣。正郞李夔。禮曹參議柳義養。依下敎。來待矣。傳曰。入侍。
정조 6년
傳于徐有防曰。右承旨與閣臣。持御製序文。同爲入侍。
정조 6년
傳于李在學曰。左副承旨牌招。
정조 6년
傳于李時秀曰。印本考校之役。纔已始爲。而或有誤字。或有疑晦處。勢將就實錄中謄出釐正。考校諸郞。竝付春秋兼銜。待竣事減下事分付。
정조 6년
吏曹口傳政事。兼春秋八單李錫夏李宗燮朴宗正洪仁浩李東稷李益運李顯默李魯春。
정조 6년
吏曹口傳政事。副司果李宗燮。
정조 6년
事變假法書望。承膺祖在外。代以金德老爲事變假注書。
정조 6년
徐有防。以禮曹言啓曰。進書日字。太廟親上日字。以來月念晦間推擇以入事。命下矣。卽令日官推擇進書吉日。則來十一月二十日二十一日二十二日二十三日二十五日俱有拘忌。二十四日二十六日爲吉。親上吉日。則同月二十七日二十八日爲吉。二十九日拘忌云。以何日擧行乎。敢稟。傳曰。以二十四日進書。以二十六日親上太廟。以此知委。
정조 6년
又以監印廳言啓曰。考校諸郞。竝付春秋兼銜事。命下。而其中前應敎李宗燮。方在罷散中。依例權付軍職。冠帶常仕。何如。傳曰。允。
정조 6년
壬寅十月二十六日辰時。上御誠正閣。摠裁大臣時原任大臣奉朝賀校正堂上閣臣兵曹堂郞禮曹參議同爲入侍時。領府事金尙喆。領議政徐命善。判府事鄭弘淳李徽之。領敦寧洪樂性。左議政李福源。右議政金熤。奉朝賀徐命膺。戶曹判書李性源。判尹鄭昌聖。兵曹判書徐有隣。原任直提學沈念祖。二直提學鄭志儉。禮曹參議柳義養。兵曹正郞李夔。左承旨徐有防。右承旨李在學。左副承旨金宇鎭。同副承旨李時秀。假注書趙衍德。記注官曺喜有金鳳顯。以次進伏訖。上命書榻敎曰。左副承旨入侍。賤臣承命出。與金宇鎭偕入進伏。尙喆等曰。近日寒暖不調。此時聖體。若何。上曰。一樣矣。卿等已爲會同乎。尙喆曰。然矣。上曰。上寶鑑儀節。旣無定例。顧其事面。旣重且難。故欲召卿等。廣詢便宜。蓋上冊寶時。有出主之擧。且於上尊號時。又有出主之擧。此則因改題主而然。今番上寶鑑時。亦當出主乎。卿等商量以奏。可也。尙喆曰。當曉旣行告由。今又出主。恐涉如何矣。命善曰。上寶鑑儀節。似與上冊寶。差殊矣。上曰。上寶鑑時。當有致詞矣。命善曰。然矣。上曰。事係重大。尤當詳審。而或有旁照之例乎。命善曰。以私家祭禮言之。朔則出主。望則不出主矣。尙喆曰。私祭旣有捲簾行禮之例。取此以用。似無妨矣。徽之曰。旣有致詞。則似不當出主矣。福源曰。此等重禮。有難臆對。而第與上徽號。頗有異矣。熤曰。王朝禮。實難質言。而參以私家祭禮。則只有開龕之事。今於致詞之後。似不必出主矣。樂性曰。旣有致詞。更難出主矣。上曰。奉朝賀之意。何如。命膺曰。開簾行禮。恐無所妨矣。上曰。卿等所見旣如此。開簾行禮。政爲好矣。僉曰。聖敎誠宜矣。上曰。永寧殿。有不上寶鑑之室。當只行告由乎。尙喆曰。似然矣。上曰。昨日禮判。不奏告由一節。或緣忘漏而然耶。命善曰。似然矣。上曰。禮判入侍事分付。喜有承命出與鄭尙淳偕入進伏。上曰。序文今始構出。如有疪病處。卿等更加點竄。可也。仍命左相進讀。福源讀奏訖。命善曰。以臣迷見。誠無一字瑕矣。尙喆曰。體段極備。誠合大聖人闡揚之道矣。命膺曰。立論著辭。俱極好矣。福源曰。幾百年未遑之擧。今始告成。臣等欲爲呈箚。而尙此未敢矣。命膺曰。國朝寶鑑。元無進箚之事矣。弘淳曰。以小識爲之。恐無妨矣。上曰。序文入刊時。奉朝賀看檢爲之。可也。命膺曰。當依此擧行矣。上曰。慶科日字。何不擇入乎。命善曰。禮判以爲陳賀擇日後。欲爲擇入云矣。上曰。科試日字。若以陳賀後擇定。則遠道擧子。似有不及之歎矣。命善曰。趁今擇定。則雖西北人。亦可及之矣。義養曰。進書草記。臣今持來矣。命有防讀奏訖。上曰。以二十四日擇定。果何如。命善曰。進上後間以數日。然後可以擧行矣。尙喆曰。以二十六日爲之。翌日仍爲親上。似好矣。上曰。卿言果好矣。上寶鑑時。各室當有致詞乎。昌聖曰。儀住皆以此磨鍊矣。上曰。儀軌等節。皆依上冊寶例爲之乎。昌聖曰。此則當問於吏戶曹書吏矣。尙喆曰。曾經都監書吏。可以詳知矣。上曰。寶鑑當封裹以進乎。命善曰。然矣。上曰。習儀何當爲之乎。尙喆曰。擇定日字後。可以擧行矣。上曰。習儀時百官當盡參乎。昌聖曰。然矣。上曰。進書時櫃子。當用十九坐乎。性源曰。然矣。尙淳曰。自前太廟告由祭。或前期三日。或當日設行矣。今番則以當日曉頭擧行乎。上曰。依爲之。出擧條尙淳曰。今此太廟上寶鑑。係是無前盛擧。社稷景慕宮告由祭。亦爲一體擧行乎。上曰。一體擧行。可也。出擧條尙淳曰。自前太廟告由祭獻官。則以正一品塡差。而或以從二品擧行矣。今番則何以爲之乎。敢稟。上曰。以一品塡差。可也。出擧條尙淳曰。宗廟永寧殿各室中。雖非上寶鑑之室。告由則當爲一體擧行乎。上曰。依爲之。出擧條尙淳曰。方物物膳。當依例封進乎。上曰。見今畿湖告歉。民不奠居。何必以方物爲哉。當以傳敎下敎矣。福源曰。文科初試。旣以三百爲定試官必當峻考矣。上曰。若多數試取。則會試亦難防奸矣。命善曰。果然矣。上曰。直赴初試。當付今科乎。命善曰。然矣。上曰。會試則只取三人好矣。命善曰。此數未免太少矣。上曰。來頭亦當有慶科。今番不必多取矣。尙淳曰。會試日字。只臘月初八日爲吉云。何以爲之乎。上曰。依此擇定。可也。上曰。校正諸臣坐目。盡爲釐正乎。昌聖曰。臣今持來矣。命宇鎭讀奏訖。上曰先朝自警篇警世問答。承旨皆以偏次人入錄。今此考校。承旨似當入之矣。命善曰。聖敎誠然矣。福源曰。今此校正堂郞。皆是啓下之人。必當盡入矣。尙喆曰。堂郞一入坐目。則非但爲榮一時。可得垂名萬世。在當者必榮感矣。上曰。文獻黼黻。卿等見之乎。尙喆等曰。姑未得見矣。上曰。予在春宮時廣搜館閣文字。今使開留。一通裒輯。亦一館閣東人矣。二直提學出去持入。可也。志儉承命出持入。上曰。卿等以次輪見。尙喆等進覽訖。奏曰。此冊誠好矣。福源曰。爲知製敎者。不可不一次歷覽之文矣。上曰。予覽春官志。古則政院日記及時政記。逐月修正。待歲末入啓矣。今則無此例。亦可怪矣。命善曰。今亦依此修正好矣。上曰。昔則承文院。三年一次。撰出聞見錄。一件送于政府。二件分送江華司譯院矣。今亦癈此例館閣中或有撰出則好矣。命善曰。左相方有所撰云矣。上曰。待修輯。以活字開刊好矣。上曰。昨夜略閱春官志。則多有未詳處。蓋肇慶廟創建。卽先朝盛擧。而不見載錄。且萬寧慶基殿濬源殿。亦皆見漏。是甚可怪矣。命善曰。此等事實。不爲載錄。果欠詳悉矣。上曰。宮園儀。當在王世子條。而亦不見載。更爲添入。可也。義養曰。聖敎果然矣。上曰。王世子冠禮。我國無賓贊之儀。蓋緣壓尊而然耶。更爲釐正。只以冠儀載錄。可也。命善曰。當依此釐正矣。上曰。書筵則載錄。經筵則不載錄。參以體段。亦係斑駁。取見弘文館日記。更爲入錄。可也。義養曰。聖敎誠宜矣。上曰。靈昭閣甲午儀注。亦不詳錄。且進宴養老宴。當有權宜之制。而一體載錄。此則以小註懸錄。可也。尙喆曰。本曹旣有五禮儀續五禮儀。就其中撰成一部則誠好矣。上曰。撰成此冊。欲使我國典章。一開卷可得瞭然矣。尙喆曰。博考古今。無一遺漏。則禮樂文物。可謂盡在此矣。命善曰。今此所撰。多有未詳處。後日釐正。一次輪見好矣。上曰。備局謄錄。連爲撰輯乎。命善曰。丁俔祖。今方出外。故姑未修正云矣。命退。諸臣以次退出。
정조 6년
壬寅十月二十六日午時。上御誠正閣。右承旨左副承旨判尹二直提學入侍時。判尹鄭昌聖。二直提學鄭志儉。右承旨李在學。左副承旨金宇鎭。假注書趙衍德。記注官曺喜有金鳳顯。以次進伏訖。上命書榻敎曰。左承旨入侍。賤臣承命出。與徐有防偕入進伏。上曰。抄啓文臣。盡爲入來乎。志儉曰。俄始知委。姑未入來矣。上曰。古例撰成冊子。則送于成均館。使泮儒考準以來。今玆寶鑑。使抄啓文臣。詳準誤字。極甚便宜。且許令托名。亦爲無妨矣。昌聖曰。聖敎誠好矣。上曰。考校時。判尹分授卷帙。可也。昌聖曰。臣當依此爲之矣。上曰。承旨幾人。當入於參訂乎。有防曰。大司成以閣臣應入而。其餘間多遞職者矣。上曰。左承旨左副同副當竝入矣。昌聖曰。當入於御製考閱矣。上曰。奉冊玉堂。足可備員乎。有防曰。多在罷散中云矣。上曰。從當收敍矣。昌聖曰。進書上寶鑑習儀。當爲同日擧行乎。上曰。可矣。昌聖曰。寶鑑旣成後。江都奉來實錄。卽當還安矣。上曰。當此歉歲。沿路貽弊。亦甚爲悶。姑令待下敎爲之。可也。上曰。今番殿試。當易書乎。昌聖曰。然矣。上曰。西北武科。多出八百人。盡爲收用則好矣。昌聖曰。有難逐人收用。姑令該道。以付料窠好矣。命退。諸臣以次退出。
정조 6년
壬寅十月二十六日申時。上御誠正閣。左承旨與檢校直閣入侍時。檢校直閣徐鼎修。左承旨徐有防。假注書趙衍德。記注官曺喜有金鳳顯。以次進伏訖。上曰。監印堂郞座次。今已釐正。則兼春秋出去監印廳持來。可也。喜有承命出持入。命有防讀奏訖。上曰。春官志付標處。同副今方考出耶。有防曰。然矣。上曰。陞補。何當役行乎。鼎修曰。以明日出令矣。命退。諸臣以次退出。
정조 6년
行都承旨嚴璹藥院直。左承旨徐有防坐。右承旨李在學坐直。左副承旨金宇鎭坐直。右副承旨未差。同副承旨李時秀坐。注書趙興鎭仕李祖承病。假注書趙衍德仕直。事變假注書金珍恪仕。
정조 6년
傳于徐有防曰。監印堂上入侍。
정조 6년
以御營廳習陳頉單子。傳于李時秀曰。依例爲之。
정조 6년
傳于李在學曰。考校郞廳李益運。本職許遞。令該曹口傳付軍職。
정조 6년
兵曹口傳政事。副司果李益運。
정조 6년
事變假注書望。金德老在外。代以金珍恪爲事變假注書。
정조 6년
以守禦使馬兵都試狀啓。傳于金宇鎭曰。旣有俄下備忘。依此擧行事。回諭。
정조 6년
兵曹啓目。粘前虞候黃翼振。似當施以加資之典。上裁。何如。判付啓。昨年狀聞。今始回啓。抑何委折是隱諭。此後段。從違間無或遲滯爲旀。實蹟有無。卽令道伯。發遣可信褊裨。摘奸後擧實狀聞。待狀到。更爲稟處爲良如敎。
정조 6년
又兵曹啓目。粘監官全道潤。似當施以加資之典。上裁。何如。判付啓。此等酬勞之典。實合激勸之擧是隱乃。幕裨與城將有異。虛實之相蒙。難保其必無。令道臣親審實蹟。更令具由狀聞後。稟處爲良如敎。
정조 6년
兵曹啓目。粘別將吳漢述。似當施以加資之典。上裁。何如。判付啓。依回啓。施行爲良如敎。
정조 6년
又兵曹啓目。粘全羅兵營馬兵都試時。閑良玄敬祚。似當直赴殿試。上裁。何如。判付啓。依回啓。施行爲良如敎。
정조 6년
金宇鎭。以禮曹言啓曰。今此慶科庭試文武科初試。以來月念晦間擧行事。命下矣。卽令日官。推擇吉日。則初試來十一月二十八日。殿試十二月初八日。放榜同月十七日午時爲吉云。而殿試日字。國忌齋戒相値。不得循例擇入。何以爲之。敢稟。傳曰。幷依此爲之。卽爲行會。
정조 6년
徐有防。以監印廳郞廳。以大臣意啓曰。臣尙喆與堂上李性源鄭昌聖沈念祖。同會監印所。諸般擧行。相議句檢之意。敢啓。傳曰。知道。
정조 6년
金宇鎭。以兵曹言啓曰。羽林衛將李邦城。素患痰癖之症。當寒添劇。時月之內。差復無期。呈狀乞遞。實病旣如是。則宿衛領軍之任。不可久曠。改差。何如。傳曰。允。
정조 6년
又以禁衛營言啓曰。本營哨官金輔明。受由過限。依例汰去之意。敢啓。傳曰。知道。
정조 6년
又以禁衛營言啓曰。來十一月當四番左部左司屬洪忠道五哨軍兵逢點實數六百五十二石。已爲點閱整齊。來十一月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 6년
又以禁衛營言啓曰。來癸卯正月當四番左部中司屬五哨內洪忠道六百四十四名。京畿八名。來十二月二十五日。京中逢點。依例準二朔立番之意。兩道監兵使處。預爲知委。何如。傳曰。允。
정조 6년
又以禁衛營言啓曰。九月初七日十一日銅龍門入直將官將校鄕軍別試射。依傳敎。今日試取後。鳥銃一中以上入格之類。單子修入而將官將校。無入格之意。敢啓。傳曰。知道。貫邊各一中四名。各木二疋。邊二中四名。各木布一疋。貫一中二名。邊一中三十一名。各木一疋賜給。明日當親臨頒賞。軍色郞持賞物待令。二哨軍兵得中者。如是數少。未入格之類。技藝從自願。一技依內試射例試取。卿與中軍軍色郞爲試官。以戎服。食後待令。
정조 6년
李時秀。以御營廳言啓曰。本廳哨官白思珣蔡顯九。受由下鄕。過限不來。事關紀律。竝汰去之意。敢啓。傳曰。知道。
정조 6년
又以御營廳言啓曰。本廳來十一月十二月兩朔應立前部右司屬慶尙左道三哨。右道二哨合五哨軍兵六百七十名。已爲逢點整齊矣。十一月初一日。與中部左司全羅道軍兵。替代立番後。舊軍放送之意。敢啓。傳曰。知道。
정조 6년
又以御營廳言啓曰。本廳來癸卯年正月二月兩朔應立前部後司屬慶尙右道五哨軍兵。來十二月二十五日。京中逢點。癸卯正月初一日。與右司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 6년
又以刑曹言啓曰。罪人涵徵等十名自捕廳。因傳敎移送本曹矣。罪人涵徵。咸鏡道甲山府爲奴。永孫三水府。心奭吉州牧。竝流三千里安置。壽孫平安道熙川郡。必孫陽德縣。心約寧遠郡。竝流三千里安置。復徵慶尙道巨濟府爲奴。心白蔚山府。美得固城縣。竝流三千里安置。文鉉全羅道濟州牧旌義縣定配所。竝卽押送之意。敢啓。傳曰。知道。
정조 6년
敦寧都正洪履健疏曰。伏以。天啓鴻休。慶占螽斯。歡忭之忱。中外惟均。仍伏念。臣才疎學淺。百不猶人。數年之間。偏被恩私。剪拂陞擢。俱係異數。頂踵毛髮。罔非聖寵。螻蟻之賤。何以得此。惶隕感泣。圖報無敦寧則勢難冒應。玆進短章。援例陳懇。伏乞聖明。亟令攸司遞改。以存公格焉。臣無任屛營祈懇之至。踏啓字。
정조 6년
正言李益運疏曰。伏以。天啓鴻休。慶占螽斯。臣民歡祝之忱。小大惟均。仍竊伏念。臣以人則懵騃。以才則空疎。淸朝耳目。自知僨誤。三年居臺。除旨聯翩。而前後膺命。未滿數次。此固聖明之所俯燭。朝廷之所共知也。臣涉世昩方。動輒得咎。父病請急。則銓家枳望。陳疏自暴。則諫臣聲罪。臣於是。旣不得自處以通籍。亦不敢自同於無故。杜門屛伏。擯棄是甘。講製之役。亦不敢冒赴。聖飭截嚴。諭之以往役。責之以紀綱。臣情窮勢迫。怵分畏義。不得不冒沒隨參於抄啓之列。而自顧臣心。惄焉內疚。每當束帶趨闕。未嘗不顔厚有忸怩。臣之情地。抑亦悲且慽矣。榮塗一念。若隔前塵。乃者我聖上。不忍一物之終棄。拔諸沈抑之中。薇垣特除。忽下於夢想之外。臣且惶且感。益不知死所。第臣春間一疏。只明臣當日之心。以翼聖鑑之俯燭而已。寂寥數語。無心口氣。而疏未及徹。衷情莫暴。諫疏旋發。蹈躪狼藉。以臣怵迫之情。臲卼之踪。官職去就。非所可論。嘻噫。亂逆之變。愈出愈憯。至若澤白之凶。載籍所無。而窩窟之最翊。未施當律。湖海之賊。前後迭發。而根柢之德億。尙逭王章。馴致煥九之纔出獄門。便肆跳踉。此誠莫大之變。而無窮之憂也。必討之義。共誅之忱。臣豈後人。而旣不敢以臺閣自處。未能沬血刺口。隨衆齊籲。此尤臣死罪也。臣之老父素患風痺之症。遇寒添劇。膈滯而食飮不下。頭眩而寒熱交攻。委頓床褥。氣息凜綴。臣方左右扶將。萬無頃刻離捨之望。賓對有命。召牌儼臨。而危怖轉甚。蠢動無路。玆敢涕泣。陳章於孔邇之天。伏乞聖慈。亟垂憐察。收還謬恩。以謝人言。以便救護。仍治臣罪。以肅朝綱。千萬幸甚。臣無任屛營祈懇之至。省疏具悉。爾其勿辭。救護父病。
정조 6년
大司憲洪良浩疏曰。伏以。臣猥膺專對之命。今已辭陛。行將越疆。凡係職名。例在卸解。況此風憲之任。尤不宜仍帶就途。玆敢因縣道。附陳短章。伏乞聖明。亟命攸司。遞改臣職。以存公格焉。臣無任屛營祈懇之至。答曰。省疏具悉。疏辭下該曹稟處。
정조 6년
壬寅十月二十七日巳時。上御誠正閣。左副承旨與監印堂上入侍時。戶曹判書李性源。左副承旨金宇鎭。假注書趙衍德。記注官曺喜有金鳳顯。以次進伏訖。上曰。藥房提調今方來待乎。宇鎭曰。然矣。上曰。度支之任。亦係不輕矣。性源曰。以臣才量。實難承當矣。上曰。寶鑑今果粧䌙乎。性源曰。然矣。上曰。領府事近有仕進乎。性源曰。粧䌙後當來詣看檢云矣。命性源先退。宇鎭曰。李益運方有考校之命。而以時帶臺職。不得肅謝云矣。上曰。本職許遞。卽付軍銜。肅拜事分付。賤臣承命出傳。上曰。考校郞廳一人召來。喜有承命出。與洪仁浩偕入進伏。上曰。一日所考。爲幾卷乎。仁浩曰。只考一卷。而一卷中。已有二字誤印矣。上曰。誤字勿爲刀割。專一張改印事分付。命仁浩先退。上曰。提調與醫官入侍事分付。賤臣承命出。與金華鎭吳道炯丁文壽偕入進伏。上曰。膏藥味甚甘。是何故也。道炯曰。和蜜故然矣。上曰。自近日氣滯轉甚。且腹內不平穩。或有蛔動而然耶。道炯曰。日氣不調。故玉候似致愆和矣。華鎭曰。伏承下敎。不勝憂悶矣。上曰。所進湯劑。至今日爲十貼。而別無有害。更爲加進。何如。道炯曰。只以五貼加進誠宜矣。命醫官先退。上曰。判尹仕進於監印廳與否知來。賤臣承命出。回奏曰。姑未仕進云矣。命退。諸臣以次退出。
정조 6년
壬寅十月二十七午時。上御誠正閣。左承旨入侍時。左承旨徐有防。假注書趙衍德。記注官曺喜有金鳳顯。以次進伏訖。上曰。二直提學來待乎。有防曰。方來在政院矣。上曰。此後凡閣臣入侍。依詣臺臺臣詣閤例。直爲隨入事。定式施行。可也。有防曰。聖敎誠宜矣。上曰。奏事閣臣入侍事分付。賤臣承命出。與鄭志儉偕入進伏。上曰。序文皆已齎送於蔡濟恭金鍾秀處乎。志儉曰。已爲齎送矣。上曰。徐浩修金憙。俱在該營。竝下送。黃景源亦留在海營云。亦一體下送。而檢書官。閣務相妨。有難下送。以監書代送好矣。志儉曰。陪往儀節。當依例擧行乎。上曰。此是御製。祗迎祗送。兵使營將虞候。竝具戎服出迎。旗幟等節。亦依例擧行。而至於軍兵。則不必調發。以勿貽邑弊事。發關該道。祗受後具由狀聞事。亦爲分付。可也。命退。諸臣以次退出。
정조 6년
行都承旨嚴璹藥院直。左承旨徐有防病。右承旨李在學坐。左副承旨金宇鎭坐直。右副承旨沈有鎭未肅拜。同副承旨李時秀坐直。注書趙興鎭病李祖承病。假注書趙衍德仕直。事變假注書任希鐸仕。
정조 6년
金宇鎭啓曰。左承旨徐有防。今日不爲仕進。所當牌招。而拘於廳規。不得循例請牌。何以爲之。敢稟。傳曰。待開門牌招。
정조 6년
金宇鎭啓曰。事變假注書金珍恪。身病猝重。勢難察任。今姑改差。何如。傳曰。允。
정조 6년
事變假注書望。金珍恪有頉。代以任希鐸。以事變假注書。
정조 6년
李在學。以弘文館言啓曰。本館下番闕直。事甚未安。修撰曺遠振。旣已肅拜之後。不爲入直。卽爲牌招入直。何如。傳曰。上下番未備員之時。旣已肅謝。無端出去。此無異於徑出政院之不捧禁推傳旨。幷與推考而不請。大違格例。坐直承旨從重推考。牌招非所可論。此草記勿施。
정조 6년
李時秀。以監印廳郞廳。以摠裁大臣意啓曰。副司果曺允大。國朝寶鑑考校官差下事。命下矣。春秋兼銜令該曹口傳擧行之意分付。何如。傳曰。允。
정조 6년
又以監印廳郞廳。以摠裁大臣意啓曰。國朝寶鑑封裹及習儀吉日。卽令日官推擇。則封裹來十一月十九日午時爲吉。習儀同月二十二日午時爲吉云。以此日擧行之意。敢啓。傳曰。知道。
정조 6년
吏曹口傳政事。兼春秋曺允大。
정조 6년
壬寅十月二十八日午時。上御誠正閣。都承旨入侍時。行都承旨嚴璹。假注書趙衍德。記注官曺喜有金鳳顯。以次進伏訖。上曰。寶鑑。卽列聖朝未遑之擧。而今始告成。此實莫大之慶矣。璹曰。聖敎果然矣。上曰。今於纂修之役。諸臣幾皆入錄。而卿獨見漏。亦一欠事。序文今始構出。卿其讀奏也。璹進讀訖。上曰。有何疵病處乎。璹曰。以臣所見。實無一字瑕矣。上曰。先朝自省編警世問答。承旨皆以編次人入錄。卿已讀奏序文。當入參於考閱矣。璹曰。聖敎至此。不勝惶感矣。上曰。監印堂上入侍事分付。賤臣承命出。與李性源偕入進伏。上曰。考校今至幾卷乎。性源曰。考至十二卷矣。上曰。何當畢役乎。性源曰。似在數日矣。命性源先退。上曰。右副承旨入侍。賤臣承命出。與金宇鎭偕入進伏。上命書榻敎曰。進御加減六君子湯。今姑停止。命書榻敎曰。在外承旨許遞。前望單子入之。上曰。右承旨入侍。賤臣承命出。與李在學偕入進伏。上曰。考校郞廳。以曺允大加下。今日內兼春秋肅拜事分付。喜有承命出傳。上曰。右副承旨入侍。賤臣承命出。與李時秀偕入進伏。上曰。箋文。左相今已纂成乎。時秀曰。今幾撰成。而姑未正書矣。上曰。雖在草本。卽爲持來事分付。賤臣承命出持入。命時秀讀奏訖。上曰。箋文體段。當如是矣。在學曰。果然矣。命書傳敎曰。十九朝寶鑑纂成。將行親上之禮。實是罕有之慶。上告下希。仍欲臨殿受賀。而見今畿湖告歉。民不奠居。以爲所重之意。賀則行焉。凡係儀文。宜從省略。今番陳賀時。畿湖方物物膳。竝行停免。嶺南年事。聞有設賑處。方物物膳亦勿封進。其餘諸道。只令當殿封進事。令該曹。卽爲行會諸路。上曰。今番殿試直赴爲幾人。知來。喜有承命出。回奏曰。李秉喆等八人云矣。命退。諸臣以次退出。
정조 6년
行都承旨嚴璹藥院進。左承旨徐有防坐直。右承旨李在學坐。左副承旨金宇鎭坐。右副承旨沈有鎭坐直。同副承旨李時秀坐。注書趙興鎭仕李祖承病。假注書趙衍德仕直。事變假注書金就行仕。
정조 6년
事變假注書任希鐸有頉。代以金就行爲事變假注書。
정조 6년
以慶尙監司咸昌縣黃河潤獄案別單判付內。觀此獄案。無論服毒與因病。閔女之致斃。非由被人踼打之狀。明若觀火。今以河潤言語行止之凶悖。拘繫獄中。必至瘐死。未聞有此等訟理兺除良。本事旣知非河潤手犯是隱。則又何不早卽決處。致令有向之所犯是隱喩。本縣囚推罪人黃河潤。依草記批旨。以新犯之罪。減死卽爲定配。所謂屍親是在。權聖源段。急於逞憾。以病死。謂以被打者。用意萬萬該痛。而出於爲母之情。容有可恕之端。億寶段。其矣祖母。卽年老垂死之人。而棄置河潤之家。至經一宵。了無顧護之意。罪固不輕。而末後招辭。猶可見秉彝之一端。兩漢待用刑。嚴刑懲勵。干連人黃河淡。亦爲待用刑刑推事分付該道監司處。
정조 6년
沈有鎭。以吏曹言啓曰。來十一月初二日行景慕宮冬享大祭終獻官。以行副司直趙尙鎭沈有鎭。實預差啓下矣。趙尙鎭。身病猝重。沈有鎭移拜承旨。故不得已行副司直申應顯。改付標以入之意。敢啓。傳曰。知道。
정조 6년
李在學。以禁衛營言啓曰。當日親臨頒賞時。入格鄕軍受賞之類及技藝應試鄕軍等。內外營各處。今方入直矣。以出番鄕軍。替代擧行。而銅龍健陽貳極等三門把守及西營入直軍。待標信替把。畢試後還入直之意。敢啓。傳曰。知道。
정조 6년
修撰曺遠振疏曰。伏以。天啓鴻休。慶占螽斯。歡忭之忱。小大惟均。臣於途中。伏奉玉署除命。反面義重。雖不得不祗肅。而第臣以前任平海郡守。解由尙今未出。揆以格例。自在當遞。玆敢略陳短章。仰瀆崇嚴。伏乞聖慈。俯垂諒察。亟解臣職。以存公格。以安私分。千萬幸甚。臣無任屛營祈懇之至。踏啓字。